
	FYLKESMANNEN I NORD-TRØNDELAG
Miljøvernavdelingen

	Saksbehandler Viltforvalter Paul Harald Pedersen
	Deres ref.
Vår ref. 2002/3360
	Vår dato 03.07.02
Arkivnr 434.11


Verdal kommune,

Viltnemnda,

7650 VERDAL 

Iverksettelse av betinget fellingstillatelse på bjørn i Skjækerdalen i Verdal kommune 2002.    

Det vises til samtaler mellom lederen i Verdal viltnemnd, Jostein Dahle og viltforvalter Paul Harald Pedersen ved fylkesmannens miljøvernavdeling den 2. juli d.å. 

I samtalene mellom Jostein Dahle og Paul Harald Pedersen ble det tidlig på ettermiddagen opplyst at det i Skjækerdalen i Verdal var funnet 3 sauer som var drept av bjørn. I løpet av kort tid om ettermiddagen ble det av Dahle opplyst at det totalt var funnet 10 sauer drept av bjørn. Saekadavrene var helt ferske, og anslått til å være 1-2 dager gamle. Dahle ba om at skadeutviklingssaken ble vurdert med tanke på en eventuell iverksettelse av en betinget fellingstillatelse på bjørn i Skjækerdalen.     

Med bakgrunn i den hurtige utviklingen i skadesaken, sannsynligheten for at det ligger et betydelig antall flere sauer i området som er drept av bjørn, de betydelige skader på sau forårsaket av bjørn i Skjækerdalen for 2 år siden, i 2000, og muligheten for å kunne få felt den bjørnen som er skadevolderen, fant fylkesmannen det riktig å iverksette fellingstillatelse på 1 stk bjørn i et nærmere avgrenset område i Skjækerdalen, jfr. vedlagte avgrensing av området på vedlagte kart. Dette betyr at det ble gitt et muntlig tilsagn til lederen i Verdal viltnemnda, Jostein Dahle tirsdag den 2. juli kl. 17.30 om iverksettelse av fellingstillatelse på 1 stk. bjørn i Skjækerdalen i Verdal kommune. Fylkesmannen bekreftet samtidig at Even Bjørnes fra Statens Naturoppsyn bistår Verdal kommune som jaktleder og at det ville bli ettersendt en skriftlig utfyllende fellingstillatelse så snart som mulig. Den muntlige tillatelsen ble gitt fordi det ble vurdert som svært viktig og riktig  å ikke miste tid med tanke på felling av den skadegjørende bjørnen fram til at den utfyllende skriftlige fellingstillatelsen ble gitt. 

Bestandssituasjonen for bjørn.          

Fylkesmannen i Nord-Trøndelag, miljøvernavdelingen har for hvert år i perioden 1986-1990 utgitt publiserte rapporter angående bestandssituasjonen for bjørn i Nord-Trøndelag, jf tidligere utgitte rapporter. I tillegg er det ellers for senere år også foretatt bestandsvurderinger. Meldingsmaterialet er anslått til å omfatte følgende minimumstall for bjørn i Nord-Trøndelag:



1986
minimum
28 bjørner



1987
minimum
21 bjørner



1988
minimum
15 bjørner



1989
minimum
10 bjørner



1990
minimum
  8 bjørner



1991
minimum
  7 bjørner



1993
minimum
12 bjørner



1994
minimum
11 bjørner

Materialet for 1992 og 1995 er foreløpig ikke sluttvurdert.

I 1993 ble det felt 2 bjørner i Lierne kommune, 1 binne og 1 hannbjørn. Begge bjørnene ble felt etter at fylkesmannen hadde iverksatt fellingstillatelse på skadegjørende bjørn på sau.

I 1998 ble det felt 2 bjørner i Lierne kommune, 2 hannbjørner. Den ene bjørnen ble felt ettar at Lierne kommune hadde iverksatt fellingstillatelse på skadegjørende bjørn på sau.

I 1999 ble det felt 2 bjørner i Lierne kommune, 2 hannbjørner, Begge bjørnene ble felt etter at Lierne kommune hadde iverksatt fellingstillatelse på skadegjørende bjørn på sau. 

I 2000 er det foreløpig felt 1 bjørn i Nord-Trøndelag. Dette var en en hannbjørn og den ble felt i Meråker kommune etter at fylkesmannen hadde iverksatt fellingstillatelse på skadegjørende bjørn på sau.  

I 1994 var det pr. 27. mai registrert aktivitet av minimum 10-12 forskjellige bjørner i fylket. Meldingsmaterialet omfatter blant annet sannsynligvis 1 binne med 1 årsunge og sannsynligvis 1 binne med 1 fjorårsunge. Samtlige registrerte bjørner var innenfor det etablerte kjerneområdet for bjørn i Nord-Trøndelag. I 1994 ble det dessuten radiomerket 3 bjørner, hvorav 2 var binner, i Lierne og grenseområdene mellom Lierne og Jämtland.

I 1995 ble det radiomerket 2 hannbjørner og 1 binne i disse områdene.

I 1995 var det pr. 12. juli 1995 registrert aktivitet av minimum 7-10 forskjellige bjørner i Nord-Trøndelag. Den ene hadde sitt hovedaktivitetsområde innenfor Snåsa kommune, mens de øvrige har tilhold i Lierne og grenseområdene til Sverige.

I 1997 ble det i regi av prosjektet «Bjørn i Nord-Trøndelag» radiomerket 3 bjørner (2 hannbjørner og 1 binne) i Nord-Trøndelag. 2 av bjørnene ble merket i Lierne og 1 i Snåsa. Binna som har ligget i hi i Jamtland er observert med 3 unger våren 1998.

I regi av det samme prosjektet som nevnt ovenfor, ble det våren 1998 radiomerket 1 binne med 3 unger i Sørli i Lierne. 

Våren 1999 ble det i regi av prosjektet ”Bjørn i Nord-Trøndelag” radiomerket 2 stk. 1 års binner. Dette betyr at det våren 1999 var 6 bjørner med radiosender i prosjektet, hvorav 2 voksne binner, 2 stk. 1 års binner og 2 hannbjørner.

Våren 2000 er det i regi av nevnte prosjekt 2 stk.voksne binner, 2 stk. 1 års binner og 1 hannbjørn i prosjektet. 

I 1999, ble det med bakgrunn i vårsnøregistreringene pr. 14. mai registrert minimum 21 forskjellige bjørner i Nord-Trøndelag, hvorav 4 stk.  1 års unger. Totalt 10 av de 21 bjørnene ble registrert i Lierne, mens 3 stk. ble registrert i Grong, jfr. også vedlagte tabell.      

I 2000, ble det med bakgrunn sporregistreringer på vårsnøen pr. 25. mai registrert minimum 15 forskjellige bjørner i Nord-Trøndelag. Det var ikke registrert aktivitet av bjørn verken i kommunene Overhalla og Steinkjer på dette tidspunkt. 

I 2001, ble det ved sporregistreringer på vårsnøen pr. 27. mai registrert totalt 28 forskjellige bjørner i Nord-Trøndelag, 16 i Lierne, 3 i Snåsa, 2 i Overhalla, 1 i Namdalseid og 6 i Verdal. Den ene av de som er registrert i Lierne ble også registrert i Grong, samt at den ene som ble registrert i Overhalla også ble registrert i Grong.

Pr. dato er oppsummeringen av sprorregistreringene våren 2002 enda ikke ferdigstilt.   

Forebyggende tiltak mot bjørneskader i Verdal.

Det er enda ikke iverksatt ekstraordinært tilsyn av sau i Skjækerdalen i Verdal kommune inneværende år. Dette har sammenheng med den særdeles raske skadeutviklingen på sau i området. Det er i den aktuelle situasjonen pr. dato enda ikke vurdert som hensiktsmessig. I den foreliggende situasjon er det på dette tidspunktet vurdert som mest hensiktsmessig å raskest mulig komme i posisjon med tanke på felling av den skadegjørende bjørnen. 

Forskrifter og betingelser knyttet til fellingstillatelse på bjørn. 

I "Forskrift om forvaltning av bjørn, jerv, ulv og gaupe fastsatt ved Kgl. res. av 30.juni 

2000” heter det blant annet i § 3:


"For å forhindre at bjørn, jerv, ulv eller gaupe gjør skade på bufe eller tamrein, kan

  direktoratet treffe vedtak om felling av eget tiltak eller etter søknad. Fylkesmannen kan på

  samme vilkår treffe vedtak om felling av gaupe.

 Avgjørelsen skal bygge på en helhetsvurdering av skadenes betydning i forhold til behovet

 for vern av rovviltet, sett i henhold til prinsippet om differensiert forvaltning, jf. § 1. Ved

 utøvelsen av dette skjønnet skal det særlig tas hensyn til:

a. størrelse og sammensetning av vedkommende rovviltbestand

b. områdets betydning som beitemark

c. skadenes omfang og utvikling

d. potensialet for framtidige skader

 I tillegg, og særlig innenfor nærmere fastsatte kjerneområder eller særskilte

 forvaltningssoner for rovvilt, skal det legges vekt på om det i stedet kan gjennomføres

 forebyggende tiltak for å begrense skadene.”

I vedlagte brev av 31. mai d.å fra Direktoratet for naturforvaltning (DN) er fylkesmannen i Nord-Trøndelag gitt fullmakt til å iverksette fellingstillatelse på 2 stk. bjørn i fylket i 2002. DN har gitt betinget fellingstillatelse på 2 stk. bjørner i området Nord-Norge (Finnmark, Troms, Nordland og Nord-Trøndelag). I tillegg har DN gitt 2 stk. betinget fellingstillatelse til Lierne kommune. Som det går fram av brevet er det knyttet en rekke betingelser til denne fullmakten til å kunne iverksette inntil 2 stk fellingstillatelser på bjørn i Nord-Trøndelag. Det heter i brevet fra DN blant annet:


"Ugunstig sammensetning av bestanden, som f.eks skjev kjønnsfordeling med under- 
  
  representasjon av reproduserende hunndyr eller generelt fåtallig bestand, er begge 
  
  situasjoner hvor behovet for vern generelt forsterkes, særlig i forhold til reproduserende

  og potensielt reproduserende hunndyr. Innenfor kjerneområder eller særlige

  forvaltningssoner skal bestandshensyn være overordnet skadesituasjonen ved

  vurderingen av eventuell felling av skadevolder, og skader skal primært forsøkes

  redusert gjennom tiltak som kan forebygge rovdyrskade. Fellingstillatelse kan iversettes

  kun hvis andre forebyggende tiltak mot skader er vurdert og funnet mindre egnet i forhold

  til å avgrense skaden. At skadene skal ha en underordnet vektlegging i forhold til å verne

  rovdyrene, herunder individer som volder skade, er ikke det samme som at skader 

  innenfor kjerneområder/forvaltningssoner tas mindre alvorlig enn skader som skjer

  utenfor disse områdene. Forskjellen er at en stiller ressurser og kompetanse til rådighet

  slik at andre virkemidler som kan ha effekt blir brukt som alternativ til felling. 

   .......................................................................................................
  

 Bestandssituasjonen for bjørn og den langsomme veksten i bjørnebestanden tilsier en

 Generelt, og spesielt innenfor kjerneområdene, må være restriktiv med å gi

 Fellingstillatelser. Med utgangspunkt i at sjansen for tilfeldig å felle ei binne i deler av

 Kjerneområdene opp mot svenskegrensa kan være så høy som 50% skal dette tillegges

 spesiell vekt dersom det oppstår en situasjon som vurderes som så alvorlig at det kan gi

 grunnlag for å iverksette en fellingstillatelse. Disse områdene vil derfor ha den aller

 høyeste skadeterskel i forhold til iverksetting av fellingstillatelse.”        

Fylkesmannens vurdering og konklusjon.      
  



Utviklingen i skadeomfanget har skjedd raskt. Tallet på antall sau drept av bjørn i Skjækerdalområdet i Verdal, har i løpet av ettermiddagen den 2. juli d.å. rakst steget til 10 stk. Derfor er  sannsynligheten svært stor for at det ligger et betydelig antall sauer drept av bjørn i nærområdene til de aktuelle kadaverfunn. Skaden betraktes derfor som betydelig og med fare for ytterligere rask utvikling.   

Fylkesmannen tar i sin vurdering også hensyn til at bjørn har voldt vesentlig skader på sau i dette området også tidligere år. Som eksempel kan det nevnes at det for 2 år siden, i 2000, ble erstattet totalt 109 sau og 107 lam som drept av av bjørn i Verdal kommune. Dette utgjør en erstatningsutbetaling på om lag kr. 500.000,-. Det vesentligste av disse tapene var knyttet til sauebesetninger knyttet til Skjækerdalområdet. 

Skjækerdalen ligger innenfor kjerneområdet for bjørn i Nord-Trøndelag. Selv om Skjækerdalen ligger langt sør innenfor kjerneområdet, ligger Skjækerdalen ikke spesielt langt fra grensa til Sverige (ca. 1,5 – 2 mil). Skjækerdalen ligger m.a.o. langt øst innenfor kjerneområdet for bjørn i Nord-Trøndelag. Dette innebærer at sjansene for at det er binne innenfor det aktuelle området er forholdsvis store.       

Vårbestanden av bjørn i Nord-Trøndelag er enda ikke oppsummert for 2002, men hadde våren  2001 økt sammenlignet med de tidligere år på 1990-tallet og i 2000. Det er som nevnt foran registrert minimum 28 forskjellige bjørner i Nord-Trøndelag pr. 27 mai 2001, 16 i Lierne, 3 i Snåsa, 2 i Overhalla, 1 i Namdalseid og 6 i Verdal. Den ene av de som er registrert i Lierne ble også registrert i Grong, samt at den ene som ble registrert i Overhalla også ble registrert i Grong.

Med bakgrunn i ovennevnte fant fylkesmannen det riktig å iverksette fellingstillatelse på 1 stk. bjørn i et nærmere avgrenset område i Skjækerdalen i Verdal kommune fra og med den 2. juli d.å., jfr. avgrensing av området på vedlagte kart.

En fellingstillatelse på skadegjørende bjørn har til hensikt å stanse en større skadeutvikling raskt og blir derfor gitt for et begrenset tidsrom. På denne måten har vi mulighet til å vurdere den videre utvikling før nye beslutninger tas.

Under henvisning til fullmakt, gitt i de nevnte brev fra Direktoratet for naturforvaltning, iverksetter herved fylkesmannen i Nord-Trøndelag fellingstillatelse på 1 stk. bjørn. Dette for å få fjernet det skadegjørende individ.

Følgende forutsetninger er knyttet til fellingstillatelsen:

1.  Fellingstillatelsen gjelder fra og med 2. juli d.å. til og med mandag 8. juli d.å.

     Behovet for en eventuell forlengelse av tillatelsen vil bli vurdert av fylkesmannen i

     samråd med kommunen og jaktlederen ved tillatelsens utløp.

2. Tillatelsen gjelder for et nærmere avgrenset område innenfor Skjækerdalen i Verdal kommune, jf vedlagte kart.  
      

3.  Binner med unger som opptrer sammen er unntatt fra fellingstillatelsen. De tiltak som er 
     

     mulige for å unngå at binne felles, skal være iverksatt.

3. Even Bjørnes SNO er oppnevnt som jaktleder og koordinator for gjennomføringen av fellingen

     av den skadegjørende bjørnen. Bjørnes i samråd med kommunen oppnevner 
     

     eventuelle jegerkorps. Alle som deltar i jegerkorps, skal gjøres kjent med dette brevets 
     

     innhold. Alle som deltar i jegerkorps skal ha avlagt storviltprøve med rifle senest for

     2001. Sammensetningen av jegerkorpset skal meddeles fylkesmannen. 

5.  Ved felling av bjørn skal det nyttes våpen og ammunisjon godkjent for storviltjakt.

6.  Felling av bjørn skal omgående meldes til kommunen, fylkesmannen og Direktoratet for

     naturforvaltning. Meldingen skal inneholde opplysninger om tid og sted for fellingen.


     Fellingsstedet skal kunne påvises dersom fylkesmannen krever det. 

7. Den/de som sårer bjørn under forsøk på felling i henhold til tillatelsen, plikter uten opphold å 

     melde fra til fylkesmannen, kommunen og nærmeste politimyndighet. Generelt for ettersøk av

     bjørn gjelder bestemmelsen i forvaltningsforskriften § 6.  

8.  Bjørn som blir felt på denne tillatelsen, er Viltfondets eiendom. Ingen kan derfor på noen 
     

     måte gjøre seg nytte av felt bjørn uten nærmere samtykke fra Direktoratet for naturfor-

     valtning.

     Dersom det ikke er mistanke om noen uregelmessigheter ved fellingen som kan medføre 
      

     politietterforskning, er jegerkorpsets leder, Bjørnes, ansvarlig for at felt bjørn 
      
      

     ivaretas og handteres på en slik måte at verdien av kjøttet og kvaliteten på skinnet ikke 
      

     forringes unødig. OBS! Buken skal åpnes så fort som mulig. Dersom det i motsatt fall er

     grunnlag for å påregne behov for etterforskning, skal dyret ikke åpnes og ikke flyttes fra

     fallstedet. Fylkesmannen og politiet skal da underrettes snarest.

     Felte dyr skal så raskt som mulig bringes til Norsk institutt for naturforskning (NINA),

     Tungasletta 2, 7485 Trondheim. 

     Instruks for ivaretakelse av felt bjørn følger vedlagt.

 9. Dersom det er ønskelig å bruke løs hund i forbindelse med jakta, har Direktoratet for

     naturforvaltning gitt dispensasjon etter viltlovens paragraf 52, siste ledd. Jegerkorpsets

     leder, Bjørnes, må da også avklare dispensasjoner fra båndtvangsbestemmelsene i

     henhold til bufeloven og reindriftsloven med politimyndighetene.  

Avgjørelsen kan påklages til Direktoratet for naturforvaltning innen tre - 3 uker.

Inger Lise Gjørv

Paul Harald Pedersen

Saksbehandlers telefon: 741 68 062   
    
    
   

Kopi: 
-Direktoratet for naturforvaltning

-Nord-Trøndelag Sau- og geitalslag

-Nord-Trøndelag Naturvernlag

-Nord-Trøndelag Bondelag

-Nord-Trøndelag Bonde og Småbrukerlag
               

-Nord-Trøndelag Reinsamelag

-Nord-Trøndelag Fylkeslag av Norges Jeger- og Fiskerforbund

-Det regionale rovviltutvalg i Nord-Trøndelag.

-Gaupenemnda i Nord-Trøndelag

-De Kommunale Viltorgans Arbeidsutvalg i Nord-Trøndelag

-Kommunene i Nord-Trøndelag v/viltnemnda/viltorganet

-Statens Naturoppsyn, Tungasletta 2, 7485 TRONDHEIM

-Statens naturoppsyn, postboks 76, 7882 Nordli 

-Politiet i Nord-Trøndelag

-Lensmannen i Verdal

-Fylkesmennene i Finnmark, Troms, Nordland, Sør-Trøndelag og Hedmark.

Postadresse
Besøksadresse
Telefon
Telefax


Statens hus
74 16 80 55
74 16 83 39

7734 Steinkjer
Strandveien 38


_915536897

